次韻時瑞見寄
作者：方翥
朝代：宋

paragraphs: 吟詩夜半霜月白，胡床夢作乘槎客。
醉中入月捉玉兔，手摵桂枝鳴策策。
風吹天河銀浪高，月邊星宿相周遭。
五色機頭索雲錦，天孫一笑顔如桃。
天河下接武陵溪，重覓仙源路却迷。
五更波上回煙棹，半空飛雨落凄凄。
羽衣稚子雙瞳方，伴我清江老嚴光。
落日還收釣筒去，蘆風起處暮天長。